ราคาทองปิดร่วง นักลงทุนเทขายหลังตลาดหุ้นพุ่ง
สัญญาทองคำตลาดนิวยอร์กปิดปรับตัวลงเมื่อคืนนี้ (22 ม.ค.) เนื่องจากนักลงทุนเทขายสัญญาทองคำซึ่งเป็นสินทรัพย์ปลอดภัยและหันไปซื้อหุ้น ซึ่งเป็นสินทรัพย์เสี่ยงที่ให้ผลตอบแทนสูงกว่า ภายหลังตลาดหุ้นสหรัฐพุ่งขึ้นอย่างแข็งแกร่งเป็นวันที่ 2
23 ม.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ. ปรับตัวลง 1.9 ดอลลาร์ หรือ 0.17% ปิด (22 ม.ค.) ที่ 1,096.3 ดอลลาร์/ออนซ์, สัญญาโลหะเงินส่งมอบเดือนมี.ค. ปรับตัวลง 3.7 เซนต์ หรือ 0.26% ปิดที่ 14.057 ดอลลาร์/ออนซ์ ส่วนสัญญาพลาตินัมส่งมอบเดือนเม.ย. เพิ่มขึ้น 12.1 ดอลลาร์ หรือ 1.48% ปิดที่ 831.6 ดอลลาร์/ออนซ์
นักลงทุนเทขายสัญญาทองคำ หลังจากตลาดหุ้นนิวยอร์กพุ่งขึ้นแข็งแกร่งเป็นวันที่ 2 เมื่อคืนนี้ (22 ม.ค.) โดยได้รับแรงหนุนจากราคาน้ำมันฟื้นตัว และถ้อยแถลงของนายมาริโอ ดรากี ประธานธนาคารกลางยุโรป (ECB) ซึ่งส่งสัญญาณผ่อนคลายนโยบายรอบใหม่ นายดรากีเผย ECB จะทำการทบทวนนโยบายการเงินในการประชุมครั้งหน้าในเดือนมี.ค. ซึ่งถ้อยแถลงของนายดรากีเป็นการส่งสัญญาณว่า ECB อาจผ่อนคลายนโยบายมากขึ้น และมีมาตรการกระตุ้นเศรษฐกิจในเดือนมี.ค.
นายดรากีกล่าวว่า ภาวะปั่นป่วนในตลาดการเงิน และตลาดสินค้าโภคภัณฑ์ รวมทั้งความกังวลเกี่ยวกับการชะลอตัวของเศรษฐกิจจีน และตลาดเกิดใหม่ จะเป็นปัจจัยทำให้ ECB มีการปรับนโยบายในการประชุมครั้งต่อไป นอกจากนี้ นายดรากียังกล่าวว่า ECB จะพิจารณาขยายระยะเวลาในการซื้อพันธบัตรออกไปอีก หากมีความจำเป็น นอกจากนี้ สัญญาทองคำยังได้รับแรงกดเนื่องจากดอลลาร์สหรัฐแข็งค่าเมื่อเทียบกับสกุลเงินสำคัญส่วนใหญ่ ภายหลังการส่งสัญญาณของ ECB